Russell Bentley

**Russell Bonner Bentley III** (; 20. kesäkuuta 1960 Austin, Texas – 8. huhtikuuta 2024 Donetskin alue) oli yhdysvaltalais-venäläinen militantti, joka asui Texasissa ennen muuttoaan Donetskin alueelle vuonna 2014.

Bentley toimi alun perin Venäjä-mielisenä taistelijana Vostok-pataljoonassa Donbasissa. Hän työskenteli myös Venäjän valtion omistamassa Sputnik-uutistoimistossa sotakirjeenvaihtajana. Yhdysvalloissa Bentley oli marihuanan laillistamista ajava aktivisti, joka oli asettunut ehdolle Yhdysvaltain senaatin vaaleissa. Hän oli myös tuomittu huumekauppias ja oli viettänyt viisi vuotta vankilassa ja useita vuosia pakosalla. Hän oli kommunisti. 

Bentley muutti Donbasiin vuoden 2014 lopulla ja sai Venäjän kansalaisuuden vuonna 2020. Venäläiset sotilaat kaappasivat ja surmasivat hänet huhtikuussa 2024 Donbasissa, mahdollisesti henkilöllisyyden sekaannuksen seurauksena.

## Varhainen elämä
Bentley syntyi vuonna 1960 Austinissa varakkaaseen perheeseen ja varttui kahdeksanvuotiaaksi asti vauraassa Highland Parkin kaupungissa Texasissa. Teini-ikäisenä hän alkoi lukea vasemmistolaista kirjallisuutta ja ryhtyi sosialistiksi. 

16-vuotiaana Bentley kävi yhden lukukauden lukiota ennen kuin keskeytti opintonsa. Hän suoritti myöhemmin ylioppilastutkinnon, ja 20-vuotiaana hänen isänsä suostutteli hänet liittymään Yhdysvaltain armeijaan. Bentley palveli armeijassa kolme vuotta ja oli sijoitettuna Louisianaan ja Saksaan.

Vuosia myöhemmin hän palasi Yhdysvaltoihin ja työskenteli baarinpitäjänä South Padre Islandissa.

## Aktivismi ja vankeus
Bentley muutti vuonna 1990 tyttöystävänsä kanssa Minneapolisiin ja työskenteli aluksi metsurina. Hänestä tuli pian marihuanan laillistamista ajava aktivisti. Bentley liittyi National Organization for the Reform of Marijuana Laws -järjestöön sekä laillistamista ajavaan Grassroots-puolueeseen.

Bentley asettui vuoden 1990 vaaleissa Minnesotassa ehdolle Yhdysvaltain senaattiin Grassroots-puolueen ehdokkaana ja sai 1,65 prosenttia äänistä. 1990-luvun puolivälissä Bentley kävi kommunistisessa Kuubassa ja liittyi itse kommunistehin.

Bentley oli ryhtynyt myymään marihuanaa. Helmikuussa 1996 poliisi teki ratsian hänen asuntoonsa, ja hänet pidätettiin marihuanan laittomasta kaupasta. Bentley tuomittiin viideksi vuodeksi ja kolmeksi kuukaudeksi vankeuteen. Hänen oli määrä vapautua vuoden 1999 lopussa, mutta hän pakeni elokuussa 1999 vähimmäisturvallisuustason vankilasta, jossa hän oli vangittuna.

Bentley pidätettiin vuonna 2007 ja siirrettiin korkean turvaluokituksen vankilaan suorittamaan loppuosaa tuomiostaan. Hänet vapautettiin seuraavana kesänä mutta määrättiin ehdonalaiseen, johon sisältyi päihteiden käytön kielto vuoteen 2012 asti. 

Vuonaa 2011 Bentley reagoi raivokkaasti Muammar Gaddafin kuolemaan. Hän puki ylleen kiipeilyvarusteet, kiipesi Yhdysvaltain merijalkaväen rekrytointitaululle Austinissa ja turmeli sen kirjoittamalla siihen sanat ”FUCK NATO”.

## Donbasissa

### Alkuvuodet
Vuonna 2014 Bentley seurasi aktiivisesti Donbasissa syttynyttä sotaa. Hän vietti runsaasti aikaa venäläismielisillä verkkosivustoilla ja vakuuttui siitä, että Krimin miehitys ja Itä-Ukrainan sota olivat hänen näkemyksensä mukaan osa taistelua fasismia vastaan. 

Vaikka Bentley ei puhunut venäjää, hän päätti matkustaa alueelle osallistuakseen sotatoimiin Ukrainan joukkoja vastaan, joita hän piti vastuussa Donbasin asukkaiden kuolemista. Hän erosi joogaopettajana työskennelleestä tyttöystävästään, irtisanoutui työstään ja saapui Donetskiin 7. joulukuuta 2014. Bentley rahoitti osallistumisensa Venäjän ja Ukrainan väliseen sotaan joukkorahoituksen avulla ja perusti GoFundMe-kampanjan nimeltä ”Fact Finding Mission to Donbass” toimintansa rahoittamiseksi.

Saavuttuaan Donbasiin vuoden 2014 lopulla Bentley päätti taistella Donetskin kansantasavallan puolesta, koska hän piti sitä ”taisteluna fasismia vastaan” ja halusi vastustaa sitä, mitä hän piti ”Ukrainan vääryyksinä”. Donbasissa Bentley sai pian lempinimen ”Texas”. Hänet tunnettiin myös nimellä ”Donbass Cowboy”.

*[[The Independent]]* kirjoitti vuonna 2015, että Bentleyn osallistuminen ”korostaa ulkomaalaisten osallistumisen taustalla olevia monimutkaisia motiiveja”.

Bentley alkoi vuonna 2015 tehdä videoita Youtubeen, ja hän keskittyi tähän lopetettuaan taistelemisen vuonna 2017. Samana vuonna hän sai Donetskin kansantasavallan passin.

### Myöhemmät vuodet ja kuolema
Bentley meni vuonna 2020 naimisiin venäläisen naisen kanssa ja sai Venäjän kansalaisuuden. Hän kääntyi ortodoksiseen uskoon. Seuraavat kaksi vuotta hän keskittyi työhönsä Venäjän valtion tiedotusvälineissä ja sosiaalisen median kanavissa.

Täysimittaisen sodan alettua Ukrainassa vuonna 2022 Bentley väitti, että Venäjä voisi halutessaan pysähtyä Kiovaan, mutta  myös edetä Englannin kanaalille asti ja mahdollisesti jopa ”vapauttaa” Yhdysvallat. Hänen mukaansa Nato ja erityisesti Yhdysvallat olivat pakottaneet Venäjän puolustautumaan Ukrainassa. Bentley väitti Yhdysvaltoja fasistien, oligarkkisten yhtiöiden ja ihmisyyden vihollisten hallitsemaksi valtioksi.

Bentley kuoli epäselvissä olosuhteissa lähellä Donetskia. Hänet ilmoitettiin kadonneeksi 8. huhtikuuta 2024 Donetskin Petrovskin piirissä. Hänen vaimonsa kertoi, että tuntemattomat venäläiset sotilaat olivat pidättäneet hänet. Bentleyn etsinnät jatkuivat seuraavat 11 päivää, kunnes 19. huhtikuuta Vostok-pataljoona vahvisti hänen kuolemansa sosiaalisessa mediassa. Bathin yliopiston Venäjä-asiatuntijan Stephen Hallin mukaan verkossa saatavilla olleet tiedot viittasivat siihen, että venäläiset sotilaat olivat todennäköisesti tappaneet Bentleyn luultuaan häntä vakoojaksi.

Neljää venäläistä sotilasta, Vitali Vasnjatskia, Vladislav Agaltsevia, Vladimir Bažinia ja Andrei Jordanovia, syytettiin syyskuussa 2024 virkavallan väärinkäytöstä, mikä johti Bentleyn kuolemaan, hänen ruumiinsa häpäisemisestä sekä rikosten salaamisesta. Venäjän tutkintakomitean mukaan Agaltsev ja Jordanov surmasivat Bentleyn 8. huhtikuuta, laittoivat hänen ruumiinsa ajoneuvoon, joka myöhemmin räjäytettiin murhan peittämiseksi, ja siirsivät tämän jälkeen hänen jäänteensä toiseen paikkaan kahden muun sotilaan avustuksella. Epäillyt olivat tiettävästi Venäjän armeijan 5. erillisen moottorijalkaväkiprikaatin jäseniä, joka toimii Donetskin alueella kenraalimajuri Pavel Klimenkon komennossa. 

*[[Newsweek]]* kirjoitti tuolloin, että venäläiset sotilaat olivat ilmeisesti erehtyneet pitämään Bentleyä vakoojana. Lehden mukaan Bentley vietiin luolaan, jossa hänet kidutettiin kuoliaaksi ja hänen ruumiinsa vietiin ajoneuvoon, joka räjäytettiin. Bentleyn ruumista ei ollut löydetty artikkelin julkaisuhetkellä.

Vasnjatski, Agaltsev, Bažin ja Jordanov tuomittiin 8. joulukuuta 2025 Donetskin sotaoikeudessa Bentleyn murhasta enimillään 12 vuoden vankeusrangaistuksiin, ja Vansjatski, Jordanov ja Agaltsev menettivät sotilasarvonsa.

## Katso myös
* Jackson Hinkle
* Graham Phillips (tubettaja)
* Scott Ritter

## Lähteet